Kərtənkələ (komiks)
Kərtənkələ (ing. Lizard) və ya əsl adı ilə Kurt Konnors (ing. Curt Connors) – Marvel Comics tərəfindən yaradılmış personaj. Sten Li və Stiv Ditko tərəfindən yaradılmış, ilk dəfə "Amazing Spider-Man" komiksinin 6-cı sayında (noyabr 1963) görünmüşdür. Hörümçək-adamın düşmənlərindən biridir. Kərtənkələ çox vaxt Konnorsun bədxah alternativ şəxsiyyəti kimi təsvir edilir: Konnors hər dəfə ona çevriləndə onun zehnini ələ keçirir. Buna baxmayaraq, Kərtənkələ antiqəhrəman və Hörümçək-adamın müttəfiqi kimi də təsvir olunmuşdur. Marta Konnorsun əri və Billi Konnorsun atasıdır. Komikslərdə Kurt Konnors sürünənlərin regenerasiya qabiliyyətini araşdırıb insanların itirdikləri üzvlərini qaytarmağa çalışan genetikaçıdır. Araşdırmaları zamanı kərtənkələ DNT-si əsasında vaksin hazırlamışdır. Lakin vaksini öz üzərində sınaqdan keçirib itirdiyi sağ qolunu qaytarmaq istəyəndə antropomorfik kərtənkələyə çevrilmişdir. Hörümçək-adam onunla döyüşüb əvvəlki halına qaytarsa da, Kərtənkələ Konnorsun şüuraltısında qalmağa davam edir və hər dəfə daha dominant şəxsiyyətə çevrilməyə çalışır. Kərtənkələnin əsas məqsədi dünya əhalisini onun kimi varlıqlarla əvəz etmək, Konnorsun əsas məqsədi isə şüurunu qoruyub yaxşılığın tərəfində olmaqdır. Kərtənkələ bir çox Hörümçək-adam adaptasiyalarında (filmlər, animasiya serialları, video oyunlar) peyda olmuşdur. Kurt Konnors "Hörümçək-adam 2" (2004) və "Hörümçək-adam 3" filmlərində Dilan Beyker tərəfindən canlandırılsa da, bu trilogiyada Kərtənkələ şəxsiyyəti və Hörümçək-adamla düşmənçiliyi göstərilməmişdir. "Heyranedici Hörümçək-adam" (2012) filmində isə Kərtənkələ Ris İvans tərəfindən canlandırılmışdır. 2009-cu ildə IGN tərəfindən "Bütün dövrlərin ən böyük komiks supercinayətkarları" siyahısında 62-ci yerdə göstərilmişdir.